FOTOD: Parimaks koduveiniks valiti "Kanarbiku Unelm"(3)
Maalehe veinikonkursi finaal toimus Haapsalus Itaalia veinipäevade raames ning finaliste hakkas paremusjärjekorda seadma ning kõige silmapaistvamat välja valima veiniasjatundjatest koosnev žürii. Oma lemmikud valis välja ja sättis edetabelisse ka festivali külalistest moodustatud rahvažürii.
Veiniasjatundjate žüriisse kuulusid veinieksperdid Aarne Pajula ja Aare Karolin, Eesti Sommeljeede Assotsiatsiooni president Kristel Nõmmik, ajakirja Vine peatoimetaja Tanel Eigi, Põltsamaa Felixi veinimeister Piret Karu, Henrik Solin Soome firmast Viinitalo Melkko OY, Läti Viinamarjakasvatajate Seltsi esindaja Liene Kikute Barkane, Läti veinimeister Martins Barkans, Maalehe peatoimetaja Aivar Viidik, Maalehe ajakirjanik Jana Rand ning Lääne Elu ajakirjanik Madiken Kütt.
Kuivi, poolkuivi ja dessertveine hinnati ühtedel alustel. Žüriiliikmed said iga veini hindamisel anda punkte ühest viieni ning keskmine punktisumma andiski veinile koha edetabelis. Selle kohaselt on viis Eesti parimat koduveini järgmised:
1. Kanarbiku Unelm - dessert õunavein - Meelis Kask Rannu vallast Tartumaalt 4,273
2. Magus Suudlus - poolkuiv mustsõstravein - Maie Lepik Põltsamaalt 3,909
3. Mustika ja punase sõstra vein - kuiv punane - Viljar Kiirats Tallinnast 3,727 ja rahvažürii lemmik 3,455
4. Kirss - poolkuiv vein kirsist, arooniast ja mustikast - Katrin Ratt Tallinnast 3,727, kuid vähem kõrgemaid hindeid kui 3.koha veinil
5. Sumin - valge poolkuiv õunavein - Meelis Kask Rannu vallast Tartumaalt 3,682
Rahvažürii valis oma lemmikuks žürii poolt kolmandaks valitud Viljar Kiiratsi mustika ja punase sõstra veini.
Maalehe koduveinikonkursi võitja Meelis Kask osales konkursil koguni üheteistkümne veiniga, neist kaks pääsesid finaali. Kolmanda koha omaniku ning rahva lemmikveini valmistaja Viljar Kiiratsi veinidest pääses finaali koguni kolm veini.
Mõlemad mehed osalesid edukalt ka eelmisel Maalehe koduveinikonkursil, kuid siis olid nende kohad paremusjärjekorras vahetunud - Kask oli kolmas ning Kiirats esimene.